CELEX: 32015D0715
Language: el
Date: 2015-04-30 00:00:00
Title: Απόφαση (ΕΕ) 2015/715 της Επιτροπής, της 30ής Απριλίου 2015, για την τροποποίηση του παραρτήματος I του κανονισμού (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου περί όρων πρόσβασης στα δίκτυα μεταφοράς φυσικού αερίου (Κείμενο που παρουσιάζει ενδιαφέρον για τον ΕΟΧ)

5.5.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 114/9
            
         ΑΠΌΦΑΣΗ (ΕΕ) 2015/715 ΤΗΣ ΕΠΙΤΡΟΠΉΣ
   της 30ής Απριλίου 2015
   για την τροποποίηση του παραρτήματος I του κανονισμού (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου περί όρων πρόσβασης στα δίκτυα μεταφοράς φυσικού αερίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2015, σχετικά με τους όρους πρόσβασης στα δίκτυα μεταφοράς φυσικού αερίου και για την κατάργηση του κανονισμού (ΕΚ) αριθ. 1775/2005 (1), και ιδίως το άρθρο 23 παράγραφος 2,
   Εκτιμώντας τα ακόλουθα:
   
               (1)
            
            
               Με την απόφαση 2012/490/ΕΕ (2) της Επιτροπής τροποποιήθηκαν οι διαδικασίες διαχείρισης της συμφόρησης και οι απαιτήσεις διαφάνειας που ορίζονται στο παράρτημα I του κανονισμού (ΕΚ) αριθ. 715/2009, με σκοπό την εφαρμογή εναρμονισμένων ευρωπαϊκών κανόνων διαχείρισης της συμφόρησης.
            
         
               (2)
            
            
               Στη διαδικασία εφαρμογής της απόφασης 2012/490/ΕΕ προέκυψαν ασυνέπειες όσον αφορά την ημερομηνία δημοσίευσης της έκθεσης παρακολούθησης του Οργανισμού σχετικά με τη συμφόρηση στα σημεία διασύνδεσης και την ημερομηνία δημοσίευσης των δεδομένων των διαχειριστών συστημάτων μεταφοράς. Προκειμένου να παρασχεθούν στον Οργανισμό τα αναγκαία δεδομένα για να εκπληρώσει το ρόλο παρακολούθησης που του έχει ανατεθεί για την αποτελεσματική εφαρμογή της απόφασης 2012/490/ΕΕ, πρέπει να αλλάξει ο ορίζοντας δημοσίευσης των δεδομένων από τους διαχειριστές συστημάτων μεταφοράς και η ημερομηνία κατά την οποία ο Οργανισμός πρέπει να δημοσιεύσει την έκθεση.
            
         
               (3)
            
            
               Κατά συνέπεια, το παράρτημα I του κανονισμού (ΕΚ) αριθ. 715/2009 πρέπει να τροποποιηθεί αναλόγως.
            
         
               (4)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 51 της οδηγίας 2009/73/ΕΚ του Ευρωπαϊκού Κοινοβουλίου και του Συμβουλίου (3),
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Το παράρτημα I του κανονισμού (ΕΚ) αριθ. 715/2009 τροποποιείται σύμφωνα με το παράρτημα της παρούσας απόφασης.
   Άρθρο 2
   Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 30 Απριλίου 2015.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 211 της 14.8.2009, σ. 36.
   
      (2)  Απόφαση 2012/490/ΕΕ της Επιτροπής, της 24ης Αυγούστου 2012, για τροποποίηση του παραρτήματος I του κανονισμού (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου περί όρων πρόσβασης στα δίκτυα μεταφοράς φυσικού αερίου
   
      (3)  Οδηγία 2009/73/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, σχετικά με τους κοινούς κανόνες για την εσωτερική αγορά φυσικού αερίου και την κατάργηση της οδηγίας 2003/55/ΕΚ (ΕΕ L 211 της 14.8.2009, σ. 94).
   
      ΠΑΡΑΡΤΗΜΑ
      Το παράρτημα I του κανονισμού (ΕΚ) αριθ. 715/2009 τροποποιείται ως εξής:
      
                  1)
               
               
                  Το σημείο 2.2.1 παράγραφος 2 αντικαθίσταται από το ακόλουθο κείμενο:
                  
                              «2.
                           
                           
                              Με βάση τις πληροφορίες που δημοσιεύουν οι διαχειριστές συστημάτων μεταφοράς δυνάμει του τμήματος 3 του παρόντος παραρτήματος και, όπου απαιτείται, έχουν επικυρωθεί από τις εθνικές ρυθμιστικές αρχές, ο οργανισμός, αρχής γενομένης από το έτος 2015, δημοσιεύει μέχρι την 1η Ιουνίου εκάστου έτους έκθεση παρακολούθησης της συμφόρησης στα σημεία διασύνδεσης όσον αφορά τα προϊόντα αμετάβλητης δυναμικότητας που πωλήθηκαν κατά το προηγούμενο έτος, συνεκτιμώντας στο μέτρο του δυνατού την εμπορία δυναμικότητας στη δευτερογενή αγορά και τη χρήση της διακοπτόμενης δυναμικότητας.»
                           
                        
            
                  2)
               
               
                  Το σημείο 3.3 παράγραφος 2 αντικαθίσταται από το ακόλουθο κείμενο:
                  
                              «2.
                           
                           
                              Σε όλα τα σχετικά σημεία, οι πληροφορίες του 3.3.1 στοιχεία α), β) και δ) δημοσιεύονται για περίοδο που καλύπτει τουλάχιστον τους επόμενους 24 μήνες.»